L'Ajuntament de Sagunt aplica mesures de seguretat als venedors i compradors del mercat exterior
05 de maig 2020

![Imagen 1](/media/w3lf1b23/95_c_sgto.jpg)![Imagen 2](/media/w44py2xh/95_c_pto.jpg)

![](/media/wqdlzxhn/95_c_gloria.jpg)  
  

L'Ajuntament de Sagunt, amb motiu de l'obertura del primer mercat exterior amb productes sols d'alimentació del municipi des de l'inici de l'estat d'alarma, aplica una sèrie de mesures perquè els venedors i compradors garantisquen demà, 6 de maig, el protocol de seguretat, d'higiene i prevenció mentre venen o adquirixen els seus productes d'alimentació en el recinte tancat habilitat per la delegació de Mercats en la glorieta en la zona més pròxima al mercat municipal.

  

D'acord amb les indicacions que han de dur a terme els venedors del mercat exterior, el consistori destaca 5 punts, com l'ús obligatori de màscares i guants; l'ús de gel hidroalcohòlic amb cada client i que cadascuna de les deixalles es deposite en bosses i es faça un ús obligatori d'un poal amb pedal. A més, que la distància de seguretat dins del lloc siga de 2 metres i que els venedors realitzen una desinfecció periòdica en els seus espais.

  

D'altra banda, per als compradors l'ajuntament aconsella l'ús de màscares i guants i que es realitze una desinfecció amb gel hidroalcohòlic en entrar. També indiquen que les persones se situen en les marques del sòl i es mantinga la distància de seguretat de dos metres. A més, està totalment prohibit tocar el gènere dels llocs de venda.

  

![](/media/phlh2pzz/95_c_reunion.jpg)  
  

La regidora de Comerç i Mercats, Gloria Parra, ha considerat que ha sigut molt complicat encaixar totes les mesures de seguretat que ha establit la Conselleria de Sanitat i Salut Pública, però ha confirmat que demà se celebrarà el mercat per a la compra d'aliments amb un paquet de mesures de seguretat: «**No podem oblidar que estem encara en fase 0 i hem d'extremar les mesures de seguretat, perquè hem d'evitar, per qualsevol mitjà, que la celebració del mercat puga suposar un risc tant per als venedors com per als compradors**».

  

Parra ha concretat que des de la delegació de Comerç i Mercats s'ha dissenyat un recinte tancat en la Glorieta, la plaça Cronista Chabret, que complix amb totes les mesures de seguretat que establix la Conselleria. En este espai, amb un punt d'entrada i un altre d'eixida, la regidora ha explicat que hi haurà personal encarregat per a controlar l'aforament (aforament màx. de 350 persones) i facilitar als compradors gel hidroalcohòlic i un fullet amb les mesures de seguretat que han de respectar.

Així doncs, la delegada ha destacat que les mesures de seguretat per als compradors són mantenir la distància de seguretat de 2 metres i situar-se en les parades en els punts on està senyalitzat, a més emfatitza que per cap concepte els clients podran tocar els productes exposats. Igualment, Parra ha subratllat un paquet de mesures per als venedors: «**La distància mínima entre els llocs contigus és de 2,5 metres i dels llocs enfrontats de 6 metres. Tot això, amb l'obligatorietat de portar màscara i fer ús del gel hidroalcohòlic, a més de desinfectar el lloc de venda diverses vegades**».​

  

![](/media/bqbjbexd/95_c_pintadaazul.jpg)  
  

Finalment, Parra ha expressat que «**demà serà una experiència única, en la qual necessitem que estiguem tots concentrats i sabent tots què hem de fer i, sobretot, demanem a la ciutadania i als venedors paciència. Esperem que totes les persones respecten les mesures de seguretat i així poder garantir que la setmana que ve puguem continuar celebrant este mercat**».  

  

![](/media/exchhxwk/95_c_pintadaamarilla.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-aplica-mesures-de-seguretat-als-venedors-i-compradors-del-mercat-exterior/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-aplica-mesures-de-seguretat-als-venedors-i-compradors-del-mercat-exterior/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-aplica-mesures-de-seguretat-als-venedors-i-compradors-del-mercat-exterior/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-aplica-mesures-de-seguretat-als-venedors-i-compradors-del-mercat-exterior/)